(מספר פנימי: 545751)
הכנסת התשע-עשרה

יוזמים:      חברי הכנסת	משה גפני
					איתן כבל
					זהבה גלאון
					יריב לוין
					עפר שלח
					איילת שקד
					אריאל אטיאס
	
				פ/2036/19				
הצעת חוק הרשויות המקומיות (מימון בחירות) (תיקון – מימון בחירות שבוטלו), התשע"ד-2014
הוספת סעיף 9א	1.	בחוק הרשויות המקומיות (מימון בחירות), התשנ"ד–1993, אחרי סעיף 9 יבוא:	
		"מימון בחירות שבוטלו	9א.	(א)	בוטלו בחירות בתחומי רשות מקומית כולה לפי סעיף 73 לחוק הבחירות, ישולם לכל אחת מהסיעות או מהרשימות שהתמודדו באותן בחירות הסכום שהיה משולם להן אילולא בוטלו הבחירות.	
						(ב)	אין בהוראת סעיף קטן (א) כדי לפגוע במימון המשולם לסיעות ולרשימות המתמודדות בבחירות החדשות שייערכו לאחר הביטול האמור, ויחולו לגביהן הוראות אלה:	
							(1)	יראו את תקופת הבחירות כמתחילה ביום שבו פסק הדין שביטל את הבחירות נהיה סופי;	
							(2)	תקרת ההוצאות לפי סעיפים 15 או 26(ז)(1) תחושב בנפרד מהבחירות שבוטלו."	
תחולה	2.	הוראות חוק זה יחולו גם לגבי בחירות שפסק הדין שביטל אותן נהיה סופי אחרי יום כ"ט בטבת התשנ"ד (1 בינואר 2014).	

דברי הסבר
חוק הרשויות המקומיות (בחירות), התשכ"ה–1965 מסמיך את בית משפט לבטל בחירות שנערכו ברשות מקומית בכללן, או באזור קלפי מסוים, ולצוות על עריכתן בשנית. 
ואולם, חוק הרשויות המקומיות (מימון בחירות), התשנ"ג–1993, אינו קובע כל הוראות לגבי סוגיית המימון במצב כזה, ונוכח העובדה שמימון הבחירות מחושב לפי תוצאות הבחירות, משבוטלו הבחירות אין זכאות למימון, למרות שהרשימות שהתמודדו הוציאו הוצאות לצורך עריכתן. בנוסף, החוק אינו כולל הוראות בנוגע למימון הבחירות החדשות, כגון לעניין תקופת הבחירות ותקרת ההוצאות.
לפיכך מוצע בהצעת חוק זו לקבוע את הכלל שלפיו גם כאשר בוטלו בחירות ביישוב מסוים בכללותו (להבדיל מקלפי מסוימת), יהיו הרשימות שהתמודדו זכאיות לקבל מימון, בהתאם לתוצאות הבחירות שבוטלו. 
בנוסף, מוצע להבהיר כי עבור הבחירות החדשות יהיו הרשימות זכאיות למימון מלא, ואולם תקופת הבחירות תחל ביום שבו פסק הדין שביטל את הבחירות נהיה סופי. לעניין תקרת ההוצאות מובהר כי הבחירות החדשות ייחשבו כבחירות נפרדות ולא כחלק מהבחירות שנערכו.

---------------------------------
הוגשה ליו"ר הכנסת והסגנים
והונחה על שולחן הכנסת ביום
ה' בשבט התשע"ד – 6.1.14